title: A Bizottság (EU) 2019/2128 végrehajtási rendelete (2019. november 12.) az Uniót elhagyó hajókra a hajók ellátmányozása vagy a legénység és az utasok általi fogyasztás céljából szállított áruk tekintetében, illetve a NATO vagy az Egyesült Államok által működtetett katonai bázisokra szállított áruk tekintetében kiállítandó hatósági bizonyítványok mintájának meghatározásáról és az e bizonyítványok kiállítására vonatkozó szabályok megállapításáról (EGT-vonatkozású szöveg)

text:
                  12.12.2019

                  HU

                  Az Európai Unió Hivatalos Lapja

                  L 321/114

         A BIZOTTSÁG (EU) 2019/2128 VÉGREHAJTÁSI RENDELETE
         (2019. november 12.)
         az Uniót elhagyó hajókra a hajók ellátmányozása vagy a legénység és az utasok általi fogyasztás céljából szállított áruk tekintetében, illetve a NATO vagy az Egyesült Államok által működtetett katonai bázisokra szállított áruk tekintetében kiállítandó hatósági bizonyítványok mintájának meghatározásáról és az e bizonyítványok kiállítására vonatkozó szabályok megállapításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet) (1) és különösen annak 77. cikke (3) bekezdése a) pontjára és (90) bekezdése a) és f) pontjára,
         mivel:

                     (1)

                     Az (EU) 2017/625 rendelet meghatározza azokat a szabályokat, amelyeknek a tagállamok illetékes hatóságainak meg kell felelniük az Unióba beléptetett állatok és áruk tekintetében végzett, az agrár-élelmiszeripari láncra vonatkozó uniós jogszabályoknak való megfelelés ellenőrzése céljából történő hatósági ellenőrzések során.

                     (2)

                     Az (EU) 2019/2124 felhatalmazáson alapuló bizottsági rendelet (2) szabályokat állapít meg a harmadik országokból származó állati eredetű termékek, szaporítóanyagok, állati melléktermékek és a belőlük származó termékek, széna és szalma, valamint összetett termékek azon szállítmányait érintő hatósági ellenőrzésekre vonatkozóan, amelyeket az Unió területén található raktárakban tárolnak, illetve amelyek rendeltetési helye vagy az Unió területén vagy harmadik országban a NATO vagy az Egyesült Államok által működtetett katonai bázis, vagy pedig az Uniót elhagyó hajó, és amelyeket utóbbi esetben a hajó ellátmányozására vagy a legénység és az utasok általi fogyasztásra szánnak.

                     (3)

                     Az (EU) 2019/2124 felhatalmazáson alapuló rendelet előírja, hogy az állati eredetű termékek, szaporítóanyagok, állati melléktermékek és a belőlük származó termékek, széna és szalma, valamint összetett termékek említett szállítmányait hatósági bizonyítványnak kell kísérnie a raktár elhagyásakor.

                     (4)

                     Emellett az (EU) 2019/2124 felhatalmazáson alapuló rendelet előírja, hogy a harmadik országokból származó állati eredetű termékek, szaporítóanyagok, állati melléktermékek és a belőlük származó termékek, széna és szalma, valamint összetett termékek azon szállítmányait, amelyek rendeltetési helye egy, az Uniót elhagyó hajó, a határállomásról a hajóra történő szállításuk során hatósági bizonyítványnak kell kísérnie.

                     (5)

                     Az egyértelműség és a következetesség érdekében helyénvaló egységes hatósági bizonyítványmintát megállapítani a harmadik országokból származó állati eredetű termékek, szaporítóanyagok, állati melléktermékek és a belőlük származó termékek, széna és szalma, valamint összetett termékek azon szállítmányai tekintetében, amelyek rendeltetési helye az Uniót elhagyó hajó, és amelyeket a hajó ellátmányozására vagy a legénység és az utasok általi fogyasztásra szánnak, vagy pedig amelyek rendeltetési helye az Unió területén vagy harmadik országban a NATO vagy az Egyesült Államok által működtetett katonai bázis.

                     (6)

                     A szállítmányokat gyakran a raktárakban állítják össze. Az ilyen szállítmányokat alkotó áruk több, különböző helyekről származó vagy különböző termékkategóriába tartozó szállítmányból is származhatnak. Az adminisztratív terhek csökkentése érdekében az újonnan létrehozott szállítmányt alkotó áruk tekintetében egyetlen hatósági bizonyítványt kell kiállítani. Az áruk nyomonkövethetőségének biztosítása érdekében a hatósági bizonyítványon fel kell tüntetni az árukat eredetileg tartalmazó szállítmányokhoz tartozó közös egészségügyi beléptetési okmány számát.

                     (7)

                     A hatósági bizonyítványt az illetékes hatóság papíron vagy elektronikus formában is kiállíthatja. Helyénvaló tehát mindkét esetre megállapítani a hatósági bizonyítvány kiállítására vonatkozó követelményeket.

                     (8)

                     A következetesség érdekében a (EU) 2019/1715 bizottsági végrehajtási rendeletben (3) az elektronikus bizonyítványok kibocsátására és az elektronikus aláírásnak a hatósági bizonyítványok esetében történő alkalmazására vonatkozóan meghatározott szabályokat kell alkalmazni az e rendeletben megállapított hatósági bizonyítványmintára is.

                     (9)

                     A bizonyítványminták a 2003/623/EK bizottsági határozattal (4) és a 2004/292/EK bizottsági határozattal (5) létrehozott TRACES elektronikus rendszer részét képezik az uniós határokon és a vámraktárakban szükséges közigazgatási eljárások megkönnyítése és felgyorsítása, valamint az érintett felek közötti elektronikus kommunikáció lehetővé tétele érdekében. Ezért az e rendeletben megállapított hatósági bizonyítványminta formátumát és a bizonyítvány kitöltésére vonatkozó megjegyzéseket a TRACES rendszerhez kell igazítani.

                     (10)

                     Az (EU) 2017/625 rendelet 133. cikkének (4) bekezdésével összhangban a TRACES rendszert bele kell foglalni a hatósági ellenőrzések információkezelési rendszerébe. Az e rendeletben meghatározott hatósági bizonyítványmintának ezért igazodnia kell a hatósági ellenőrzések információkezelési rendszeréhez.

                     (11)

                     Az (EU) 2017/625 rendelet 2019. december 14-től alkalmazandó. Ennek megfelelően az e rendeletben megállapított szabályokat is ettől az időponttól kell alkalmazni.

                     (12)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Fogalommeghatározás
            E rendelet alkalmazásában a „raktár” fogalomnak az (EU) 2019/2124 felhatalmazáson alapuló bizottsági rendelet 2. cikkének 3. pontjában foglalt meghatározását kell alkalmazni.

            2. cikk
            A hatósági bizonyítvány mintája

               (1)   Az (EU) 2019/2124 felhatalmazáson alapuló bizottsági rendelet 21. cikke (1) bekezdésének és 29. cikke c) pontjának alkalmazásában az e rendelet mellékletének I. részében megállapított hatósági bizonyítványmintát kell használni az állati eredetű termékek, a szaporítóanyagok, az állati melléktermékek és a belőlük származó termékek, a széna és a szalma, valamint az összetett termékek azon szállítmányait kísérő hatósági bizonyítványok kiállításához,

                           a)

                           amelyeket az Unió területét elhagyó hajókra szállítanak, és amelyeket a hajó ellátmányozására vagy a legénység és az utasok általi fogyasztásra szánnak; vagy

                           b)

                           amelyeket az Unió területén található raktárból az Unió területén vagy harmadik országban a NATO vagy az Egyesült Államok által működtetett katonai bázisra szállítanak.

                     A hatósági bizonyítvány papíron, vagy pedig a hatósági ellenőrzések információkezelési rendszerén keresztül, elektronikus formában is kiállítható.

               (2)   Azon szállítmányok esetében, amelyek összeállítására raktárban kerül sor, és azok különböző helyekről származó vagy különböző termékkategóriába tartozó termékekből állnak, egyetlen hatósági bizonyítvány állítható ki az egész szállítmányra.

            3. cikk
            Követelmények azon hatósági bizonyítványokra vonatkozóan, amelyeket nem a hatósági ellenőrzések információkezelési rendszerében nyújtanak be
            Azon hatósági bizonyítványoknak, amelyeket nem a hatósági ellenőrzések információkezelési rendszerében nyújtanak be, az alábbi követelményeknek kell megfelelniük:

                        1.

                        A bizonyítványon a kiállító tisztviselő aláírásán kívül hivatalos bélyegzőnek is szerepelnie kell. Az aláírás és a bélyegző színének el kell térnie a nyomtatott szövegétől.

                        2.

                        Amennyiben a hatósági bizonyítvány nyilatkozatokat tartalmaz, a nem releváns nyilatkozatokat a bizonyítványt kiállító tisztviselő áthúzza, kézjegyével látja el és lebélyegzi, vagy azok teljes mértékben kikerülnek a bizonyítványból.

                        3.

                        A hatósági bizonyítvány a következőkből áll:

                                    a)

                                    egyetlen papírlap; vagy

                                    b)

                                    több papírlap, ahol az összes lap oszthatatlan és egységes egészet képez; vagy

                                    c)

                                    egy számozott oldalakból álló sorozat, amely jelzi, hogy az oldal egy véges sorozat egyik adott oldala.

                        4.

                        Amennyiben a hatósági bizonyítvány oldalak sorozatából áll, minden egyes oldalon fel kell tüntetni az (EU) 2017/625 rendelet 89. cikke (1) bekezdésének a) pontjában említett egyedi vonalkódot, és minden egyes oldalon szerepelnie kell a bizonyítványt kiállító tisztviselő aláírásának és a hivatalos pecsétnek.

                        5.

                        A hatósági bizonyítványt azt megelőzően kell kiállítani, hogy az a szállítmány, amelyre vonatkozik, kikerül a határállomáson vagy a raktárban ellenőrzést végző illetékes hatóság ellenőrzése alól.

            4. cikk
            A hatósági ellenőrzések információkezelési rendszerében benyújtott hatósági bizonyítványokra és az elektronikus aláírások alkalmazására vonatkozó követelmények

               (1)   A hatósági ellenőrzések információkezelési rendszerében benyújtott hatósági bizonyítványokat az e rendelet mellékletének 1. részében meghatározott hatósági bizonyítványminta alapján kell kiállítani.

               (2)   A hatósági ellenőrzések információkezelési rendszerében benyújtott hatósági bizonyítványt azt megelőzően kell kiállítani, hogy az a szállítmány, amelyre vonatkozik, kikerül a határállomáson vagy a raktárban ellenőrzést végző illetékes hatóság ellenőrzése alól.

               (3)   A hatósági ellenőrzések információkezelési rendszerében benyújtott hatósági bizonyítványoknak meg kell felelniük az (EU) 2019/1715 bizottsági végrehajtási rendelet 39. cikkében az elektronikus hatósági bizonyítványok kiállítására és az elektronikus aláírás alkalmazására vonatkozóan megállapított követelményeknek.

            5. cikk
            A hatósági bizonyítvány kitöltésére vonatkozó megjegyzések
            A hatósági bizonyítványt az e rendelet mellékletének 2. részében meghatározott megjegyzések alapján kell kitölteni.

            6. cikk
            Hatálybalépés és az alkalmazás kezdőnapja
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2019. december 14-től kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 12-én.

                  a Bizottság részéről

                  az elnök

               Jean-Claude JUNCKER

            (1)  HL L 95., 2017.4.7., 1. o.

            (2)  A Bizottság (EU) 2019/2124 felhatalmazáson alapuló rendelete (2019. október 10.) az (EU) 2017/625 európai parlamenti és tanácsi rendeletnek az átszállítás, átrakodás és továbbszállítás alatt álló állat- és áruszállítmányokra vonatkozó hatósági ellenőrzések tekintetében történő kiegészítéséről, valamint a 798/2008/EK, az 1251/2008/EK, a 119/2009/EK, a 206/2010/EU, a 605/2010/EU, a 142/2011/EU és a 28/2012/EU bizottsági rendelet, az (EU) 2016/759 bizottsági végrehajtási rendelet és a 2007/777/EK bizottsági határozat módosításáról (lásd e Hivatalos Lap 73 olalát).

            (3)  A Bizottság (EU) 2019/1715 végrehajtási rendelete (2019. szeptember 30.) a hatósági ellenőrzések információkezelési rendszerének és a rendszer elemeinek működésére vonatkozó szabályok megállapításáról (a hatósági ellenőrzések információkezelési rendszeréről szóló rendelet) (HL L 261., 2019.10.14., 37. o.).

            (4)  A Bizottság 2003/623/EK határozata (2003. augusztus 19.) a Traces néven ismert integrált számítógépes állategészségügyi rendszer kifejlesztéséről (HL L 216., 2003.8.28., 58. o.).

            (5)  A Bizottság 2004/292/EK határozata (2004. március 30.) a Traces rendszer bevezetéséről és a 92/486/EGK határozat módosításáról (HL L 94., 2004.3.31., 63. o.).

            MELLÉKLET
            1. RÉSZ

               A harmadik országokból származó állati eredetű termékek, szaporítóanyagok, állati melléktermékek és a belőlük származó termékek, széna és szalma, valamint összetett termékek Uniót elhagyó hajókra vagy a NATO vagy az Egyesült Államok által működtetett katonai bázisokra szállított szállítmányait kísérő hivatalos bizonyítvány mintája

            2. RÉSZ

               A hatósági bizonyítványminta kitöltésére vonatkozó megjegyzések

               Általános megjegyzések

            Választási lehetőség esetén kérjük, pipálja ki vagy jelölje X-szel a válasza szerinti megfelelő négyzetet.
            Az „ISO-kód” az ISO 3166 alpha-2 nemzetközi szabványnak megfelelő, két betűből álló szabványos nemzetközi országjelzésre (1) utal.
            Amikor egy rovatban egy vagy több lehetőség választható ki, a hatósági bizonyítvány elektronikus változatában csak a kiválasztott lehetőségek látszanak.

               I. rész: A feladott szállítmány adatai

                        I.1. rovat

                        Határállomás/illetékes hatóság: adja meg a határállomás vagy a hatósági bizonyítványt kiállító illetékes hatóság nevét, valamint TRACES hivatkozási számát.

                        I.2. rovat

                        A bizonyítvány hivatkozási száma: a hatósági bizonyítványt kiállító illetékes hatóság által a saját osztályozásával összhangban hozzárendelt egyedi kötelező kód. Ez a rovat kötelező minden olyan bizonyítvány esetében, amelyet nem a hatósági ellenőrzések információkezelési rendszerében nyújtottak be.

                        I.2.a. rovat

                        IMSOC hivatkozási szám: a hatósági ellenőrzések információkezelési rendszere (IMSOC) által automatikusan hozzárendelt egyedi hivatkozási kód, amennyiben a bizonyítványt regisztrálták a hatósági ellenőrzések információkezelési rendszerében. Ezt a rovatot nem kell kitölteni, ha a bizonyítványt nem a hatósági ellenőrzések információkezelési rendszerén keresztül nyújtják be.

                        I.3. rovat

                        Feladó: raktárból történő feladás esetén adja meg annak a raktárnak a nevét és címét (utca, település és régió, tartomány vagy állam és adott esetben a nyilvántartási vagy engedélyszám), ahonnan a szállítmány feladására sor kerül. Ha a szállítmány feladása közvetlenül valamely határállomáson történik, ezt a rovatot nem kell kitölteni.

                        I.4. rovat

                        A szállítmányért felelős vállalkozó: a szállítmánynak a rendeltetési helyre történő szállításáért felelős természetes vagy jogi személy neve és címe az Unióban (utca, település és régió, tartomány vagy állam és adott esetben a nyilvántartási vagy engedélyszám).

                        I.5. rovat

                        Rendeltetési hely (hajó): adja meg a hajó nevét, amelyre a szállítmányt szállítják, a hajónak a Nemzetközi Tengerészeti Szervezetnél nyilvántartott számát (IMO-szám), a kikötő nevét, valamint az áru rendeltetési helye szerinti tagállam nevét és ISO-kódját. Ezt a rovatot nem kell kitölteni, ha a hatósági bizonyítványt az Unió területén vagy harmadik országban a NATO vagy az Egyesült Államok által működtetett katonai bázisra szánt szállítmány feladása céljából bocsátják ki.

                        I.6. rovat

                        Rendeltetési hely (a NATO/Egyesült Államok katonai bázisa): tüntesse fel annak a NATO/Egyesült Államok által az Unió területén működtetett katonai bázisnak a nevét, ahová a szállítmányt szállítják, valamint annak a tagállamnak a nevét és ISO-kódját, amelyben a NATO vagy az Egyesült Államok katonai bázisa található.
                        Ha a szállítmány rendeltetési helye a NATO/Egyesült Államok által harmadik országban működtetett katonai bázis, e rovatban csak az Unióból való kiléptetést végző határállomást kell feltüntetni.
                        Ezt a rovatot nem kell kitölteni, ha a bizonyítványt az Unió területét elhagyó hajóra feladott szállítmány tekintetében állítják ki.

                        I.7. rovat

                        Szállítóeszköz:
                        Azonosító szám(ok): repülőgép esetében a járatszám, hajó esetében a hajó neve(i), vasút esetében a vonat azonosítója és a vagon száma, közúti szállítás esetén a jármű és adott esetben a pótkocsi rendszáma. Konténeres szállítmányoknál a pótkocsi rendszámát nem kötelező megadni, ha a konténerszámot feltüntették.
                        Komppal történő szállításnál adja meg a közúti jármű azonosító adatait, a jármű rendszámát és adott esetben a pótkocsi rendszámát, valamint a menetrend szerinti komp nevét.

                        Konténerszám:

                        adott esetben a megfelelő számok. A konténerszámot akkor kell megadni, ha az árut zárt konténerekben szállítják.

                        Plombaszám:

                        Csak a hatósági plomba számát kell feltüntetni. Egy plomba akkor minősül hatósági plombának, ha azt a konténerre, teherautóra vagy a vasúti kocsira a bizonyítványt kiállító illetékes hatóság felügyelete mellett helyezték fel.

                        I.8. rovat

                        Árumegnevezés:
                        Az áru és a terméktípus megnevezése: Adja meg a Kombinált Nómenklatúra (KN) megfelelő kódját és a vám- és statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendelet (2) szerinti leírást.
                        Származási ország: tüntesse fel az áruk származási országát.
                        A származás szerinti közös egészségügyi beléptetési okmány hivatkozási száma: adja meg az azon szállítmányra vonatkozó közös egészségügyi beléptetési okmány hivatkozási számát, amelyből a termék érintett mennyisége származik.
                        Az e rovatban kért információk a hatósági bizonyítványhoz külön csatolandó igazoló dokumentumban is megadhatók. Ebben az esetben ki kell tölteni az „Igazoló dokumentum” rovatot, megadva az igazoló dokumentum(ok) hivatkozási számát is.

                        I.9. rovat

                        Összes csomag száma: tüntesse fel az árut tartalmazó ládák vagy csomagok számát. Ömlesztett szállítmányok esetében ez a rovat nem kötelező.

                        I.10. rovat

                        Teljes nettó tömeg kilogrammban megadva: ez az adat a termékek saját tömege a közvetlen csomagolás vagy bármilyen csomagolóanyag nélkül.

                        I.11. rovat

                        Az indulás időpontja: adja meg a szállítóeszköznek a határállomásról vagy a raktárból történő tervezett indulási dátumát és időpontját.

               II. rész: Nyilatkozat

            Ezt a részt hatósági állatorvosnak vagy a határállomáson vagy a raktárban ellenőrzést végző illetékes hatóság ellenőrének kell kitöltenie.

               III. rész: A szállítmány megérkezésének igazolása

            Ezt a részt a következőknek kell kitölteniük:

                        —

                        amennyiben a rendeltetési hely az Unió területét elhagyó hajó, a rendeltetési kikötő illetékes hatósága vagy a hajóparancsnok hivatalos képviselője;

                        —

                        amennyiben a rendeltetési hely a NATO/Egyesült Államok által az Unió területén működtetett katonai bázis, a NATO/Egyesült Államok katonai bázisán végzett ellenőrzésekért felelős illetékes hatóság;

                        —

                        amennyiben a rendeltetési hely a NATO/Egyesült Államok által harmadik ország területén működtetett katonai bázis, a kiléptetést végző határállomás illetékes hatósága.

               (1)  Az országnevek és kódok felsorolása megtalálható a következő linken: http://www.iso.org/iso/country_codes/iso-3166-1_decoding_table.htm

               (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).


title: A Bizottság (EU) 2019/2129 végrehajtási rendelete (2019. november 25.) az Unióba beléptetett állatok és áruk bizonyos szállítmányainak azonossági ellenőrzései és fizikai ellenőrzései tekintetében meghatározott gyakorisági arányok egységes alkalmazására vonatkozó szabályok megállapításáról (EGT-vonatkozású szöveg)

text:
                  12.12.2019

                  HU

                  Az Európai Unió Hivatalos Lapja

                  L 321/122

         A BIZOTTSÁG (EU) 2019/2129 VÉGREHAJTÁSI RENDELETE
         (2019. november 25.)
         az Unióba beléptetett állatok és áruk bizonyos szállítmányainak azonossági ellenőrzései és fizikai ellenőrzései tekintetében meghatározott gyakorisági arányok egységes alkalmazására vonatkozó szabályok megállapításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet) (1) és különösen annak 54. cikke (3) bekezdése első albekezdésének a) és c) pontjára,
         mivel:

                     (1)

                     Az (EU) 2017/625 rendelet meghatározza a tagállami illetékes hatóságok által az agrár-élelmiszeripari láncra vonatkozó uniós jogszabályoknak való megfelelés ellenőrzése érdekében az Unióba beléptetett állatokon és árukon elvégzendő hatósági ellenőrzések végrehajtásának szabályait.

                     (2)

                     Az (EU) 2017/625 rendelet 54. cikkének (3) bekezdése felhatalmazza a Bizottságot arra, hogy végrehajtási jogi aktusok útján szabályokat állapítson meg a rendelet 47. cikke (1) bekezdésének a) és b) pontjában említett állatok és áruk szállítmányain végzett azonossági ellenőrzések és fizikai ellenőrzések megfelelő gyakorisági arányának egységes alkalmazására vonatkozóan. Ezért az azonossági ellenőrzések és a fizikai ellenőrzések gyakorisági arányait az egyes állat- és árukategóriák által az emberek, állatok vagy növények egészségére, az állatjólétre, illetve a géntechnológiával módosított szervezetek vonatkozásában a környezetre is jelentett kockázat mértékétől függően kell megállapítani.

                     (3)

                     Annak biztosítása érdekében, hogy az e rendelet alapján előírt fizikai ellenőrzések gyakorisági arányainak alkalmazása egységes legyen, e rendeletben rendelkezni kell arról, hogy a szállítmányok fizikai ellenőrzések céljára történő kiválasztásához az (EU) 2017/625 rendelet 131. cikkében említett, a hatósági ellenőrzések információkezelési rendszerét használják.

                     (4)

                     Az e rendelettel összhangban megállapított gyakorisági arányokat kell alkalmazni az (EU) 2017/625 rendelet 47. cikke (1) bekezdésének a) és b) pontjában említett, forgalomba hozatalra szánt állatokra és árukra. Ugyanakkor az (EU) 2018/848 európai parlamenti és tanácsi rendeletnek (2) való megfelelés megállapítása érdekében a határállomásokon elvégzett fizikai ellenőrzések gyakoriságát az említett rendelet 45. cikkének (5) bekezdésével összhangban kell meghatározni.

                     (5)

                     A 91/496/EGK tanácsi irányelv (3) megállapítja a harmadik országokból az Unióba behozott termékek állategészségügyi ellenőrzésének megszervezésére irányadó szabályokat. Az említett irányelv 4. cikke úgy rendelkezik, hogy az állatok minden szállítmányát azonossági ellenőrzésnek és fizikai ellenőrzésnek kell alávetni.

                     (6)

                     Az (EU) 2017/625 rendelet 2019. december 14-i hatállyal hatályon kívül helyezi a 91/496/EGK irányelvet. Tekintettel az állatok egyes kategóriái által az emberi vagy állati egészségre, illetve az állatjólétre jelentett kockázatokra, a harmadik országokból az Unióba beléptetett állatok azonossági és fizikai ellenőrzéseire továbbra is a 91/496/EGK irányelvben vagy azzal összhangban megállapított gyakorisági arányokkal azonos gyakorisági arányokat kell alkalmazni.

                     (7)

                     A hatósági ellenőrzések hatékonyságának biztosítása érdekében az azonossági ellenőrzéseket és a fizikai ellenőrzéseket úgy kell végezni, hogy a szállítmányért felelős vállalkozó számára ne legyen előre látható, hogy egy adott szállítmány esetében sor kerül-e fizikai ellenőrzésre.

                     (8)

                     Az (EU) [2019/2130] bizottsági végrehajtási rendelet (4) 3. cikke részletes szabályokat állapít meg az (EU) 2017/625 rendelet 47. cikke (1) bekezdésének b) pontjában említett áruk azonossági ellenőrzésére vonatkozóan, attól függően, hogy a szállítmányt fizikai ellenőrzésnek is alá kell-e vetni, vagy sem.

                     (9)

                     Az állati eredetű termékek, szaporítóanyagok, állati melléktermékek és a belőlük származó termékek, széna és szalma, valamint összetett termékek szállítmányain végzett fizikai ellenőrzések minimális gyakorisági arányának meghatározására szolgáló alapkritériumokat az ezen állat- és árukategóriákhoz kapcsolódó kockázatokra vonatkozó információk és a rendelkezésre álló tudományos értékelések figyelembevételével kell megállapítani.

                     (10)

                     A Bizottság által az (EU) 2017/625 rendelet 125. cikkének (1) bekezdésével összhangban gyűjtött, a Bizottság szakértői által a rendelet 120. cikke (1) bekezdésének megfelelően harmadik országokban végzett ellenőrzések eredményére, valamint a hatósági ellenőrzések információkezelési rendszere révén gyűjtött információkra vonatkozó információk alapján lehetővé kell tenni az alapkritériumokból eredő fizikai ellenőrzések gyakorisági arányainak módosítását.

                     (11)

                     A hatósági ellenőrzések hatékonyságának biztosítása érdekében a rendelettel összhangban megállapított gyakorisági arányokat a hatósági ellenőrzések információkezelési rendszerén keresztül elérhetővé kell tenni.

                     (12)

                     Egyes harmadik országok esetében, amelyekkel az Unió állategészségügyi egyenértékűségi megállapodásokat kötött, helyénvaló csökkenteni az egyes termékeken végzett fizikai ellenőrzések gyakoriságát, figyelembe véve többek között az állatbetegségek esetén alkalmazandó regionalizációs elvet és más állategészségügyi elveket. Ezért az ezen állategészségügyi megállapodásokban meghatározott fizikai ellenőrzések gyakorisági arányai e rendelet céljából is alkalmazandók.

                     (13)

                     A 94/360/EK bizottsági határozat (5) az állategészségügyi ellenőrzések tárgyát képező egyes árukategóriák fizikai ellenőrzéseire csökkentett gyakorisági arányokat állapít meg. Mivel ez a rendelet a 94/360/EK határozat hatálya alá tartozó területeken alkalmazandó rendelkezéseket állapít meg, az említett határozatot az e rendeletben meghatározott időponttól hatályon kívül kell helyezni.

                     (14)

                     Az (EU) 2017/625 rendelet 2019. december 14-től alkalmazandó. Ennek megfelelően az e rendeletben megállapított szabályokat is ettől az időponttól kell alkalmazni.

                     (15)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Tárgy és hatály
            Ez a rendelet szabályokat állapít meg az (EU) 2017/625 rendelet 47. cikke (1) bekezdésének a) és b) pontjában említett, forgalomba hozatalra szánt állatok és áruk azonossági ellenőrzései és fizikai ellenőrzései megfelelő gyakorisági arányának egységes alkalmazására vonatkozóan.

            2. cikk
            Fogalommeghatározások
            E rendelet alkalmazásában:

                        1.

                        „gyakorisági arány”: az 1. cikkben említett állatok és áruk szállítmányainak a határállomásra egy meghatározott időszakban beérkezett szállítmányok teljes számához viszonyított, e rendelettel összhangban megállapított minimális százalékaránya, amelyen az illetékes hatóságoknak azonossági ellenőrzéseket és fizikai ellenőrzéseket kell végzeniük;

                        2.

                        „hatósági ellenőrzések információkezelési rendszere”: az (EU) 2017/625 rendelet 131. cikkében említett hatósági ellenőrzések információkezelési rendszere;

            3. cikk
            A szállítmányok kiválasztása fizikai ellenőrzésre

               (1)   Az illetékes hatóság a következő eljárás szerint választja ki a szállítmányokat fizikai ellenőrzésre:

                           a)

                           a szállítmányoknak a hatósági ellenőrzések információkezelési rendszerében automatikusan generált véletlenszerű kiválasztása;

                           b)

                           az illetékes hatóságok dönthetnek úgy, hogy vagy az a) pont szerint választják ki a szállítmányt, vagy pedig egy azzal azonos árukategóriába tartozó és azonos származású másik áruszállítmányt választanak ki.

               (2)   Az illetékes hatóságok az e cikk (1) bekezdésével összhangban fizikai ellenőrzésre kiválasztott minden egyes szállítmányon elvégzik az (EU) [2019/2130] végrehajtási rendelet 3. cikkének (1) bekezdése szerinti azonossági vizsgálatot.

            4. cikk
            Az azonossági ellenőrzések és a fizikai ellenőrzések gyakorisági arányai

               (1)   Az illetékes hatóságok az állati eredetű termékek, szaporítóanyagok, állati melléktermékek és a belőlük származó termékek, széna és szalma, valamint az összetett termékek szállítmányain az 5. cikknek megfelelően megállapított gyakorisági aránnyal végeznek azonossági ellenőrzéseket és fizikai ellenőrzéseket.

               (2)   A II. mellékletben felsorolt azon harmadik országok esetében, amelyekkel az Unió egyenértékűségi megállapodásokat kötött, a fizikai ellenőrzéseket az e megállapodásokban meghatározott gyakorisági aránnyal kell elvégezni.

            5. cikk
            Az állatokon, állati eredetű termékeken, szaporítóanyagokon, állati melléktermékeken és a belőlük származó termékeken, széna és szalmán, valamint összetett termékeken végzett azonossági ellenőrzések és fizikai ellenőrzések gyakorisági arányainak meghatározása és módosítása

               (1)   Az 1. cikkben említett állat- és áruszállítmányokon végzett azonossági ellenőrzések és fizikai ellenőrzések minimális gyakorisági arányait e rendelet I. melléklete határozza meg az (EU) 2017/625 rendelet 54. cikke (3) bekezdésének első albekezdése a) pontjának v. és vi. alpontjában említett tudományos értékelések és információk alapján.

               (2)   Konkrét harmadik országból származó konkrét áruk fizikai ellenőrzésének gyakorisági arányát növelni lehet, amennyiben súlyos hiányosságokat állapítanak meg a következők alapján:

                           a)

                           az (EU) 2017/625 rendelet 125. cikkének (1) bekezdésével összhangban a Bizottság által összegyűjtött információk; vagy

                           b)

                           a Bizottság szakértői által az (EU) 2017/625 rendelet 120. cikke (1) bekezdésének megfelelően végzett ellenőrzések eredménye.
                           Ebben az esetben az (1) bekezdéssel összhangban megállapított gyakorisági arányt az I. mellékletben meghatározott következő magasabb gyakorisági arányra, vagy – amennyiben a konkrét árukategóriára már 30 %-os gyakorisági arány vonatkozik – 50 %-os gyakorisági arányra lehet növelni.

               (3)   A fizikai ellenőrzések gyakorisági arányát az (1) bekezdésben megállapított minimális gyakorisági arányról az I. mellékletben meghatározott következő magasabb minimális arányra, vagy – amennyiben a konkrét árukategóriára már 30 %-os gyakorisági arány vonatkozik – 50 %-os gyakorisági arányra lehet növelni, amennyiben a hatósági ellenőrzések információkezelési rendszerén keresztül az utolsó 12 hónapban gyűjtött adatok és információk arra utalnak, hogy egy konkrét harmadik országból származó azonos árukategóriára vonatkozó meg nem felelés mértéke 30 %-kal meghaladja a valamennyi harmadik országból származó azonos termékkategóriára vonatkozó meg nem felelések átlagos mértékét.

               (4)   Amennyiben a (2) vagy (3) bekezdésben említett kritériumok már nem teljesülnek, a gyakorisági arányt az I. mellékletben meghatározott vonatkozó minimális gyakorisági arányra kell csökkenteni.

               (5)   A Bizottság az ezzel a cikkel összhangban meghatározott gyakorisági arányokat a hatósági ellenőrzések információkezelési rendszerén keresztül elérhetővé teszi az illetékes hatóságok és a vállalkozók számára.

            6. cikk
            Hatályon kívül helyezés
            A 94/360/EK határozat 2019. december 14-én hatályát veszti.

            7. cikk
            Hatálybalépés és az alkalmazás kezdőnapja
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2019. december 14-től kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 25-én.

                  a Bizottság részéről

                  az elnök

               Jean-Claude JUNCKER

            (1)  HL L 95., 2017.4.7., 1. o.

            (2)  Az Európai Parlament és a Tanács (EU) 2018/848 rendelete (2018. május 30.) az ökológiai termelésről és az ökológiai termékek jelöléséről, valamint a 834/2007/EK tanácsi rendelet hatályon kívül helyezéséről (HL L 150., 2018.6.14., 1. o.).

            (3)  A Tanács 91/496/EGK irányelve (1991. július 15.) a harmadik országokból a Közösségbe behozott állatok állategészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról (HL L 268., 1991.9.24., 56. o.).

            (4)  A Bizottság (EU) [2019/2130] végrehajtási rendelete (2019. november 25.) a határállomásokon hatósági ellenőrzésnek alávetendő állatokra és árukra vonatkozó okmányellenőrzések, azonossági ellenőrzések és fizikai ellenőrzések során és azokat követően végzendő műveletekre vonatkozó részletes szabályok megállapításáról (lásd e Hivatalos Lap 128 oldalát).

            (5)  A Bizottság 94/360/EK határozata (1994. május 20.) a 90/675/EGK tanácsi irányelv alapján harmadik országból behozott egyes termékszállítmányok fizikai ellenőrzésének csökkentett gyakoriságáról (HL L 158., 1994.6.25., 41. o.).

            I. MELLÉKLET

               Az állatok, állati eredetű termékek, szaporítóanyagok, állati melléktermékek és a belőlük származó termékek, a széna és szalma, valamint az összetett termékek szállítmányainak azonossági ellenőrzéseire és fizikai ellenőrzéseire vonatkozó minimális gyakorisági arányok meghatározására szolgáló alapkritériumok

                           Az azonossági ellenőrzések és a fizikai ellenőrzések gyakorisági arányainak meghatározására szolgáló alapkritériumok

                           A következőkre vonatkozó minimális gyakorisági arányok:

                           Kockázati kategória

                           Állatok vagy áruk kategóriái
                            (*1)

                           azonossági ellenőrzések

                           fizikai ellenőrzések

                           I.

                        Állatok

                           100 %

                           100 %

                           II.

                                    —

                                    Darált hús, csontokról mechanikusan lefejtett hús és emberi fogyasztásra szánt előkészített húsok

                                    —

                                    Emberi fogyasztásra szánt baromfihús

                                    —

                                    Emberi fogyasztásra szánt nyúlhús, vadhús és húskészítményeik

                                    —

                                    Emberi fogyasztásra szánt tojás

                                    —

                                    Emberi fogyasztásra szánt tojástermékek fagyasztott vagy hűtött állapotban tartósítva

                                    —

                                    Emberi fogyasztásra szánt tej

                                    —

                                    Emberi fogyasztásra szánt tejtermékek és kolosztrumalapú termékek, fagyasztott vagy hűtött állapotban tartósítva

                                    —

                                    Emberi fogyasztásra szánt akvakultúrás halászati termékek és kagylók, amelyeket nem légmentesen zárt tartályokban forgalmaznak a szobahőmérsékleten való eltarthatóság biztosítása érdekében

                                    —

                                    Haszonállatok takarmányozására szánt állati melléktermékek és a belőlük származó termékek

                           100 %

                           30 %

                           III.

                                    —

                                    Emberi fogyasztásra szánt hús – a II. kategóriába tartozó hús kivételével – és az ilyen húsból származó hústermékek

                                    —

                                    Emberi fogyasztásra szánt kiolvasztott állati zsír és töpörtyű

                                    —

                                    Emberi fogyasztásra szánt baromfihústermékek

                                    —

                                    Emberi fogyasztásra szánt tojástermékek, a II. kategóriába tartozók kivételével

                                    —

                                    Emberi fogyasztásra szánt tejtermékek és kolosztrumalapú termékek, a II. kategóriába tartozók kivételével

                                    —

                                    Halászati termékek, a II. kategóriába tartozók kivételével

                                    —

                                    Emberi fogyasztásra szánt méz és egyéb méhészeti termékek

                                    —

                                    Összetett élelmiszer-készítmények

                                    —

                                    Keltetőtojások

                                    —

                                    Állati melléktermékekből származó szerves trágyák és talajjavító szerek

                                    —

                                    Emberi fogyasztásra szánt békacomb és csiga

                                    —

                                    Emberi fogyasztásra szánt rovarok

                           100 %

                           15 %

                           IV.

                                    —

                                    Emberi fogyasztásra szánt zselatin és kollagén

                                    —

                                    Tisztított állati belek

                                    —

                                    Sperma és embriók

                                    —

                                    Állati melléktermékek és a belőlük származó termékek, a II. és a III. kategóriába tartozók kivételével

                           100 %

                           5 %

                           V.

                                    —

                                    Emberi fogyasztásra szánt, nagymértékben finomított termékek

                                    —

                                    Széna és szalma

                                    —

                                    Egyéb termékek, a II., III. és IV. kategóriába tartozók kivételével

                           100 %

                           1 %

               (*1)  A kereskedelmi minták fizikai ellenőrzésének gyakorisági arányainak összhangban kell lenniük az áruk e mellékletben meghatározott kategóriáinak leírásával.

            II. MELLÉKLET

               A 4. cikk (2) bekezdésében említett egyes harmadik országok jegyzéke és a fizikai ellenőrzések gyakorisága

            1.   Új-Zéland

            Új-Zéland esetében a gyakoriságokról a levélváltás formájában létrejött, az Európai Közösség és Új-Zéland között az élő állatok és az állati termékek kereskedelme esetében alkalmazandó egészségügyi intézkedésekről szóló megállapodás átmeneti alkalmazásáról szóló megállapodás megkötéséről szóló 97/132/EK tanácsi határozat (1) által jóváhagyott megállapodás rendelkezik.
            2.   Kanada

            Kanada esetében a gyakorisági arányokról az 1999/201/EK tanácsi határozat (2) által jóváhagyott megállapodás VIII. melléklete rendelkezik.
            3.   Chile

            Chile esetében a gyakorisági arányokról a 2002/979/EK tanácsi határozat (3) által jóváhagyott társulási megállapodás IV. mellékletét képező, az egészségügyi és növényegészségügyi intézkedéseknek az állatokkal, állati termékekkel, növényekkel, növényi termékekkel és egyéb árucikkekkel folytatott kereskedelemre és az állatjólétre való alkalmazásáról szóló megállapodás rendelkezik.

               (1)  A Tanács 97/132/EK határozata (1996. december 17.) az Európai Közösség és Új-Zéland közötti, az élő állatok és az állati termékek kereskedelme esetében alkalmazandó állategészségügyi intézkedésekről szóló megállapodás megkötéséről(HL L 57., 1997.2.26., 4. o.).

               (2)  A Tanács 1999/201/EK határozata (1998. december 14.) az Európai Közösség és Kanada kormánya között létrejött, az élő állatok és állati termékek kereskedelmével kapcsolatos köz- és állategészségügyi védelemre vonatkozó állategészségügyi intézkedésekről szóló megállapodás megkötéséről(HL L 71., 1999.3.18., 1. o.).

               (3)  A Tanács 2002/979/EK határozata (2002. november 18.) az egyrészről az Európai Közösség és tagállamai, másrészről a Chilei Köztársaság közötti társulás létrehozásáról szóló megállapodás aláírásáról és egyes rendelkezéseinek ideiglenes alkalmazásáról (HL L 352., 2002.12.30., 1. o.).


title: A Bizottság (EU) 2019/2171 végrehajtási rendelete (2019. december 17.) a Kínai Népköztársaságból származó volfrámelektródák behozatalára vonatkozó (EU) 2019/1267 végrehajtási rendelet által elrendelt dömpingellenes intézkedéseknek az Indiában, Laoszban és Thaiföldön feladott, akár Indiából, Laoszból és Thaiföldről származóként, akár nem ilyenként bejelentett volfrámelektródák behozatala által megvalósuló esetleges kijátszására vonatkozó vizsgálat kezdeményezéséről és az ilyen behozatalok nyilvántartásba vételének elrendeléséről

text:
                  19.12.2019

                  HU

                  Az Európai Unió Hivatalos Lapja

                  L 329/86

         A BIZOTTSÁG (EU) 2019/2171 VÉGREHAJTÁSI RENDELETE
         (2019. december 17.)
         a Kínai Népköztársaságból származó volfrámelektródák behozatalára vonatkozó (EU) 2019/1267 végrehajtási rendelet által elrendelt dömpingellenes intézkedéseknek az Indiában, Laoszban és Thaiföldön feladott, akár Indiából, Laoszból és Thaiföldről származóként, akár nem ilyenként bejelentett volfrámelektródák behozatala által megvalósuló esetleges kijátszására vonatkozó vizsgálat kezdeményezéséről és az ilyen behozatalok nyilvántartásba vételének elrendeléséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) (a továbbiakban: az „alaprendelet”) és különösen annak 13. cikke (3) bekezdésére és 14. cikke (5) bekezdésére,
         a tagállamok tájékoztatását követően,
         mivel:
         A.   HIVATALBÓL INDÍTOTT VIZSGÁLAT

                     (1)

                     Az Európai Bizottság (a továbbiakban: Bizottság) az alaprendelet 13. cikkének (3) bekezdése és 14. cikkének (5) bekezdése alapján úgy határozott, hogy hivatalból kivizsgálja a Kínai Népköztársaságból származó volfrámelektródák behozatalára vonatkozó dömpingellenes intézkedések esetleges kijátszását, és elrendeli a behozatalok nyilvántartásba vételét.

               B.   TERMÉK

                     (2)

                     Az intézkedések esetleges kijátszása által érintett termék jellemzői a következők: a Kínai Népköztársaságból származó, az (EU) 2019/1267 bizottsági végrehajtási rendelet (2) hatálybalépésekor az ex 8101 99 10 és ex 8515 90 80 KN-kódok (8101991010 és 8515908010 TARIC-kódok) alá tartozó, nem szintereléssel előállított volfrám hegesztőelektródák, beleértve a hegesztőelektródákhoz való volfrámrudakat és -pálcákat is, méretre vágva is, amelyek volfrámot legalább 94 tömegszázalékban tartalmaznak (a továbbiakban: az érintett termék). A jelenleg hatályban lévő intézkedések erre a termékre vonatkoznak.

                     (3)

                     A vizsgált termék megegyezik az előző preambulumbekezdésben említettel, viszont Indiában, Laoszban és Thaiföldön adták fel – függetlenül attól, hogy Indiából, Laoszból, illetve Thaiföldről származóként jelentették-e be –, és jelenleg az érintett termékével megegyező KN-kód alá tartozik (a továbbiakban: a vizsgált termék).

               C.   MEGLÉVŐ INTÉZKEDÉSEK

                     (4)

                     A jelenleg hatályban lévő és esetlegesen kijátszott intézkedések az (EU) 2019/1267 végrehajtási rendelettel elrendelt dömpingellenes intézkedések (a továbbiakban: a meglévő intézkedések).

               D.   INDOKOK

                     (5)

                     A Bizottságnak elegendő bizonyíték áll rendelkezésére arra vonatkozóan, hogy a Kínai Népköztársaságból származó érintett termék behozatalára elrendelt, meglévő dömpingellenes intézkedéseket a vizsgált termék behozatala révén kijátsszák.

                     (6)

                     A Bizottság rendelkezésére álló bizonyítékok a következők.

                     (7)

                     A tagállamok által a Bizottságnak bejelentett, az alaprendelet 14. cikke (6) bekezdésének hatálya alá tartozó vizsgált termékek behozatalára vonatkozó adatok előzetesen azt mutatják, hogy az érintett termékre vonatkozó intézkedések bevezetését követően jelentősen megváltozott a kereskedelem szerkezete a Kínai Népköztársaságból, valamint Indiából, Laoszból és Thaiföldről az Unióba irányuló kivitel tekintetében. Ennek a változásnak a vám kivetésén kívül semmilyen más megfelelő magyarázata vagy gazdasági indoka nincs.

                     (8)

                     E változás a jelek szerint abból adódik, hogy a Kínai Népköztársaságból származó érintett termék indiai, laoszi és thaiföldi átrakodást követően érkezik az Unióba. Elegendő bizonyíték áll a Bizottság rendelkezésére annak megállapításához, hogy ezen országok egyikében sincsenek volfrámelektródák gyártására szolgáló üzemek.

                     (9)

                     Továbbá elegendő bizonyíték áll a Bizottság rendelkezésére arra vonatkozóan, hogy az érintett termékre vonatkozó, meglévő dömpingellenes intézkedések javító hatásai a mennyiség és az ár tekintetében nem tudnak teljes mértékben érvényesülni. Úgy tűnik, hogy az érintett termék behozatalát a vizsgált termék jelentős volumenű behozatala váltotta fel. Elegendő bizonyíték áll rendelkezésre emellett arra vonatkozóan is, hogy a vizsgált termék behozatala a meglévő intézkedésekhez vezető vizsgálat során megállapított, kárt nem okozó árnál alacsonyabb árakon történik.

                     (10)

                     Végezetül, a Bizottság elegendő bizonyítékot szerzett annak megállapításához, hogy a vizsgált termék árai az érintett termékre korábban megállapított rendes értékhez viszonyítva dömpingelt árak.

                     (11)

                     Amennyiben az alaprendelet 13. cikkének hatálya alá tartozó, az átrakodás esetétől eltérő, Indián, Laoszon és Thaiföldön keresztül történő kijátszás fennállása a vizsgálat során megállapítást nyer, a vizsgálat az ilyen kijátszásokra is kiterjedhet.

               E.   AZ ELJÁRÁS

                     (12)

                     A fentiek fényében a Bizottság arra a következtetésre jutott, hogy elegendő bizonyíték indokolja az alaprendelet 13. cikke (3) bekezdése szerinti vizsgálat indítását, továbbá a vizsgált termék behozatala nyilvántartásba vételének elrendelését, az alaprendelet 14. cikkének (5) bekezdésével összhangban.

                     (13)

                     Az e vizsgálathoz szükséges információk beszerzése érdekében valamennyi érdekelt félnek haladéktalanul, de legkésőbb az e rendelet 3. cikkének (2) bekezdésében meghatározott időpontig fel kell vennie a kapcsolatot a Bizottsággal. Az e rendelet 3. cikkének (2) bekezdésében meghatározott határidő valamennyi érdekelt félre vonatkozik. Információkat szükség szerint az uniós gazdasági ágazattól is be lehet kérni.

                     (14)

                     India, Laosz, Thaiföld, valamint a Kínai Népköztársaság hatóságai értesítést fognak kapni a vizsgálat megindításáról.

               a)   Információgyűjtés és meghallgatások tartása

                     (15)

                     A Bizottság felkéri az összes érdekelt felet, köztük az uniós gazdasági ágazatot, az importőröket és az érintett szervezeteket, hogy írásban ismertessék álláspontjukat és állításaikat támasszák alá bizonyítékokkal, azzal, hogy ezeket a beadványokat az e rendelet 3. cikkének (2) bekezdésében meghatározott határidőn belül kell benyújtani. A Bizottság továbbá meghallgathatja az érdekelt feleket, amennyiben írásban olyan kérelmet nyújtanak be, melyből kitűnik, hogy meghallgatásukat különleges okok indokolják.

               b)   Mentesség a behozatal nyilvántartásba vétele vagy az intézkedések és a kérdőívek alól

                     (16)

                     Az alaprendelet 13. cikkének (4) bekezdésével összhangban a vizsgált termék behozatala mentesülhet a nyilvántartásba vétel vagy egyéb intézkedések hatálya alól, ha a behozatal nem jelenti a meglévő intézkedések kijátszását.

                     (17)

                     mivel a lehetséges kijátszás az Unión kívül valósul meg, az alaprendelet 13. cikkének (4) bekezdése alapján mentesség adható a vizsgált termékek azon Indiában, Laoszban és Thaiföldön működő gyártói számára, amelyek bizonyítani tudják, hogy nem vesznek részt az alaprendelet 13. cikkének (1) és (2) bekezdése szerinti kijátszásban. Azoknak a gyártóknak – ha vannak ilyenek–, amelyek mentességet kívánnak kapni, az e rendelet 3. cikkének (1) bekezdésében megjelölt határidőn belül kell jelentkezniük. A kérdőív egy példánya megtekinthető az érdekelt felek számára betekintésre összeállított aktában és a Kereskedelmi Főigazgatóság honlapján: http://trade.ec.europa.eu/tdi/case_details.cfm?id=2427, amelyet az e rendelet 3. cikkének (2) bekezdésében megjelölt határidőn belül kell benyújtani.

               F.   NYILVÁNTARTÁSBA VÉTEL

                     (18)

                     Az alaprendelet 14. cikkének (5) bekezdése alapján a vizsgált termék behozatalára nyilvántartásbavételi kötelezettséget kell bevezetni annak biztosítása érdekében, hogy amennyiben a vizsgálat kijátszást állapít meg, már a behozatalra vonatkozó nyilvántartásbavételi kötelezettség bevezetésének napjától megfelelő mértékű dömpingellenes vámokat lehessen kivetni.

               G.   HATÁRIDŐK

                     (19)

                     A felelősségteljes ügyvitel érdekében meg kell állapítani azokat a határidőket, amelyeken belül:

                                 —

                                 az érdekelt felek jelentkezhetnek a Bizottságnál, álláspontjukat írásban kifejthetik vagy előterjeszthetnek bármely információt, melyet figyelembe kell venni a vizsgálat során,

                                 —

                                 az indiai, laoszi és thaiföldi gyártók mentességet kérhetnek a behozatal nyilvántartásba vétele vagy az intézkedések alól,

                                 —

                                 az érdekelt felek írásos kérelmet nyújthatnak be a Bizottsághoz.

                     (20)

                     A Bizottság felhívja a figyelmet arra, hogy az alaprendeletben megállapított eljárási jogok gyakorlása attól függ, hogy a felek az e rendelet 3. cikkében meghatározott határidőkön belül jelentkeznek-e.

               H.   AZ EGYÜTTMŰKÖDÉS HIÁNYA

                     (21)

                     Abban az esetben, ha az érdekelt felek valamelyike megtagadja a szükséges információkhoz való hozzáférést, vagy nem szolgáltatja ezeket az információkat határidőn belül, illetve ha a vizsgálatot jelentősen hátráltatja, az alaprendelet 18. cikkének megfelelően megerősítő vagy nemleges ténymegállapítások tehetők a rendelkezésre álló tények alapján.

                     (22)

                     Ha megállapítást nyer, hogy az érdekelt felek valamelyike hamis vagy félrevezető információkat szolgáltatott, ezeket az információkat figyelmen kívül kell hagyni, és a Bizottság az alaprendelet 18. cikkének megfelelően a rendelkezésre álló tényekre támaszkodhat.

                     (23)

                     Ha az érdekelt felek valamelyike nem, vagy csak részben működik együtt, és ezért a ténymegállapítások alapjául az alaprendelet 18. cikkének megfelelően a rendelkezésre álló tények szolgálnak, az eredmény kedvezőtlenebb lehet e fél számára, mint ha együttműködött volna.

               I.   A VIZSGÁLAT IDŐKERETEI

                     (24)

                     A vizsgálat az alaprendelet 13. cikke (3) bekezdésének megfelelően az e rendelet hatálybalépésétől számított kilenc hónapon belül zárul le.

               J.   SZEMÉLYES ADATOK KEZELÉSE

                     (25)

                     A Bizottság felhívja a figyelmet arra, hogy a vizsgálat során gyűjtött valamennyi személyes adatot az (EU) 2018/1725 európai parlamenti és tanácsi rendeletnek (3) megfelelően fogja kezelni.

               K.   MEGHALLGATÓ TISZTVISELŐ

                     (27)

                     Az érdekelt felek kérhetik a kereskedelmi ügyekben eljáró meghallgató tisztviselő közreműködését. A meghallgató tisztviselő az eljárás folyamán megvizsgálja az iratbetekintési kérelmeket, a dokumentumok bizalmas kezelését érintő vitákat, a határidők meghosszabbítására vonatkozó kérelmeket, valamint az érdekelt felek vagy harmadik felek által a védelemhez való joguk gyakorlásával összefüggésben benyújtott kérelmeket.

                     (28)

                     A meghallgató tisztviselő meghallgatásokat szervezhet, és közvetíthet az érdekelt fél vagy felek és a Bizottság szolgálatai között annak érdekében, hogy az érdekelt felek maradéktalanul gyakorolhassák a védelemhez való jogukat. A meghallgató tisztviselő általi meghallgatás iránti kérelmet írásban, indoklással együtt kell benyújtani. A meghallgató tisztviselő megvizsgálja a kérelmek indokait. Ilyen meghallgatásra csak akkor kerülhet sor, ha az adott kérdést nem sikerült a Bizottság szolgálataival kellő időben rendezni.

                     (29)

                     A kérelmeket kellő időben, indokolatlan késedelem és az eljárás szabályszerű lefolytatásának veszélyeztetése nélkül kell benyújtani. Ezt szem előtt tartva az érdekelt feleknek a meghallgató tisztviselő közreműködését a közreműködésre okot adó esemény bekövetkezése után a lehető leghamarabb kérniük kell. A meghallgató tisztviselő általi meghallgatás kérésére főszabályként a Bizottság szolgálatai általi meghallgatás iránti kérelmekre vonatkozóan az 5.7. pontban meghatározott időkereteket kell értelemszerűen alkalmazni. Ha a meghallgatás iránti kérelmet nem a rendelkezésre álló időkereteken belül nyújtják be, a meghallgató tisztviselő megvizsgálja a késve beérkező kérelem indokait, a benne felvetett kérdések jellegét és e kérdéseknek a védelemhez való jog gyakorlására kifejtett hatását, továbbá figyelembe veszi a megfelelő ügyintézéshez és a vizsgálat időben történő lezárásához fűződő érdeket.

                     (30)

                     További információk, valamint a meghallgató tisztviselő elérhetősége és internetes oldalai a Kereskedelmi Főigazgatóság honlapján találhatók: http://ec.europa.eu/trade/trade-policy-and-you/contacts/hearing-officer/,

               ELFOGADTA EZT A RENDELETET:

            1. cikk
            A Bizottság az (EU) 2016/1036 rendelet 13. cikke (3) bekezdésének megfelelően vizsgálatot indít annak megállapítása érdekében, hogy az Indiában, Laoszban és Thaiföldön feladott, akár Indiából, Laoszból és Thaiföldről származóként, akár nem ilyenként bejelentett, jelenleg az ex 8101 99 10 és ex 8515 90 80 KN-kódok (TARIC-kódok: 8101991011, 8101991012, 8101991013 és 8515908011, 8515908012 és 8515908013) alá tartozó, nem szintereléssel előállított volfrám hegesztőelektródáknak – beleértve a hegesztőelektródákhoz való volfrámrudakat és -pálcákat is, méretre vágva is, amelyek volfrámot legalább 94 tömegszázalékban tartalmaznak – az Unióba irányuló behozatalával megvalósul-e az (EU) 2019/1267 végrehajtási rendelettel bevezetett intézkedések kijátszása.

            2. cikk

               (1)   Az (EU) 2016/1036 rendelet 13. cikkének (3) bekezdése és 14. cikkének (5) bekezdése alapján a tagállamok vámhatóságai megteszik az e rendelet 1. cikkében meghatározott, az Unióba érkező behozatalok nyilvántartásba vételéhez szükséges lépéseket.

               (2)   A nyilvántartásba vételt e rendelet hatálybalépése után kilenc hónappal meg kell szüntetni.

               (3)   A Bizottság utasíthatja a vámhatóságokat, hogy többé ne vegyék nyilvántartásba az olyan exportőrök/gyártók által előállított termékek Unióba irányuló behozatalát, amelyek mentességet igényeltek a nyilvántartásba vétel alól, majd amelyekről megállapítást nyert, hogy teljesítik a mentességhez szükséges feltételeket.

            3. cikk

               (1)   Az érdekelt feleknek az e rendelet hatálybalépésének napjától számított 15 napon belül kell jelentkezniük a Bizottságnál.

               (2)   Ahhoz, hogy előterjesztéseiket a vizsgálat során figyelembe lehessen venni, az érdekelt feleknek, amennyiben mentességet igényelnek a behozatalok nyilvántartásba vétele vagy más intézkedések alól, – eltérő rendelkezés hiányában – az e rendeletnek az Európai Unió Hivatalos Lapjában való kihirdetését követő 37 napon belül kell írásban kifejteniük álláspontjukat, benyújtaniuk kitöltött kérdőíveiket, illetve a Bizottság rendelkezésére bocsátaniuk a birtokukban lévő egyéb információkat.

               (3)   Az érdekelt felek ugyanezen a 37 napos határidőn belül kérhetik a Bizottság előtti meghallgatásukat is.

               (4)   A Bizottsághoz piacvédelmi vizsgálatok céljára csak szerzői jogi védelem alatt nem álló információkat lehet benyújtani. Mielőtt az érdekelt felek olyan információkat és/vagy adatokat bocsátanának a Bizottság rendelkezésére, amelyekkel kapcsolatban harmadik felet szerzői jog illet meg, a szerzői jog jogosultjától külön engedélyt kell kérniük, amelyben az kifejezetten lehetővé teszi a Bizottság számára a) az információk és adatok e piacvédelmi eljárás keretében történő felhasználását, valamint b) az információknak és/vagy adatoknak az e vizsgálatban érdekelt felek felé olyan formában történő továbbítását, hogy azok gyakorolhassák védelemhez való jogukat.

               (5)   Az érdekelt felek által benyújtott valamennyi olyan írásbeli beadványt – beleértve az e rendeletben kért információkat, a kitöltött kérdőíveket és a leveleket is –, amelyre vonatkozóan bizalmas kezelést kérelmeznek, „Limited” (korlátozott hozzáférésű) jelöléssel (4) kell ellátni. A vizsgálat keretében információt benyújtó feleknek a bizalmas kezelésre irányuló kérelmüket meg kell indokolniuk.

               (6)   A „Limited” jelöléssel ellátott információkat benyújtó érdekelt feleknek azokról az (EU) 2016/1036 rendelet 19. cikkének (2) bekezdése értelmében nem bizalmas jellegű összefoglalót is rendelkezésre kell bocsátaniuk, amelyet „For inspection by interested parties” (az érdekelt felek számára, betekintésre) jelöléssel kell ellátniuk. Ezeknek az összefoglalóknak megfelelő részletességűeknek kell lenniük ahhoz, hogy a bizalmasan benyújtott információk lényege kielégítő mértékben megismerhető legyen.

               (7)   Amennyiben a bizalmas információt benyújtó fél nem indokolja meg kellőképpen a bizalmas kezelésre irányuló kérelmét vagy nem bocsát rendelkezésre nem bizalmas jellegű összefoglalót a kért formában és minőségben, a Bizottság az információt figyelmen kívül hagyhatja, kivéve abban az esetben, ha megfelelő források kielégítően bizonyítják az információ helyességét.

               (8)   A Bizottság felkéri az érdekelt feleket, hogy minden beadványukat és kérelmüket a TRON.tdi platformon (https://webgate.ec.europa.eu/tron/TDI) keresztül – a meghatalmazásokat és a tanúsítványokat szkennelt formában mellékelve – nyújtsák be.
               A TRON.tdi platformhoz való hozzáféréshez az érdekelt feleknek rendelkezniük kell EU Login fiókkal. A regisztrációval és a TRON.tdi platform használatával kapcsolatos teljes iránymutatás megtalálható a következő weboldalon: https://webgate.ec.europa.eu/tron/resources/documents/gettingStarted.pdf.
               A TRON.tdi platform vagy az e-mail használatával az érdekelt felek elfogadják a Kereskedelmi Főigazgatóság honlapján közzétett, „LEVELEZÉS AZ EURÓPAI BIZOTTSÁGGAL PIACVÉDELMI ÜGYEKBEN” című dokumentumban foglalt, az elektronikus beadványokra alkalmazandó szabályokat: http://trade.ec.europa.eu/doclib/docs/2011/june/tradoc_148003.pdf.
               Az érdekelt feleknek fel kell tüntetniük nevüket, címüket, telefonszámukat és érvényes e-mail-címüket, továbbá biztosítaniuk kell, hogy a megadott e-mail-cím működő, naponta ellenőrzött hivatalos e-mail-cím legyen. Az elérhetőségek megadása után a Bizottság kizárólag e-mailben kommunikál az érdekelt felekkel, kivéve, ha azok kifejezetten kérik a Bizottságtól a dokumentumok más kommunikációs csatornán történő megküldését, vagy ha a dokumentumot a jellegéből adódóan könyvelt levélpostai küldeményben kell elküldeni. Az érdekelt felek a Bizottsággal folytatott levelezésre vonatkozó további szabályokat és információkat, köztük az e-mailben eljuttatott küldeményekre irányadó elveket megtalálják a fent említett, az érdekelt felekkel folytatott kommunikációra vonatkozó útmutatóban.
               A Bizottság levelezési címe:

                           European Commission

                           Directorate-General for Trade

                           Directorate H

                           Office: CHAR 04/039

                           1049 Brussels

                           BELGIUM

                     TRON.tdi: https://webgate.ec.europa.eu/tron/tdi
               E-mail-cím: TRADE-R710@ec.europa.eu

            4. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. december 17-én.

                  a Bizottság részéről

                  az elnök

               Ursula VON DER LEYEN

            (1)  HL L 176., 2016.6.30., 21. o.

            (2)  A Bizottság (EU) 2019/1267 végrehajtási rendelete (2019. július 26.) a Kínai Népköztársaságból származó volfrámelektródák behozatalára vonatkozó végleges dömpingellenes vámnak az (EU) 2016/1036 rendelet 11. cikkének (2) bekezdése szerinti hatályvesztési felülvizsgálatot követő kivetéséről (HL L 200., 2019.7.29., 4. o.).

            (3)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).

            (4)  A „Limited” jelöléssel ellátott dokumentum az alaprendelet 19. cikke és a GATT 1994 VI. cikkének végrehajtásáról szóló WTO-megállapodás (dömpingellenes megállapodás) 6. cikke szerint bizalmas dokumentumnak minősül. A dokumentumnak az 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében védelmet kell biztosítani.


title: A Bizottság (EU) 2018/1685 végrehajtási rendelete (2018. november 8.) az 1059/2003/EK rendelet értelmében az új regionális bontásra vonatkozó idősorok továbbításának egységes feltételeiről

text:
                  9.11.2018

                  HU

                  Az Európai Unió Hivatalos Lapja

                  L 279/33

         A BIZOTTSÁG (EU) 2018/1685 VÉGREHAJTÁSI RENDELETE
         (2018. november 8.)
         az 1059/2003/EK rendelet értelmében az új regionális bontásra vonatkozó idősorok továbbításának egységes feltételeiről
         AZ EURÓPAI BIZOTTSÁG
         tekintettel az Európai Unió működéséről szóló szerződésre,
         tekintettel a statisztikai célú területi egységek nómenklatúrájának (NUTS létrehozásáról szóló, 2003. május 26-i 1059/2003/EK európai parlamenti és tanácsi rendeletre (1) és különösen annak 5. cikke (5) bekezdésére
         mivel:

                     (1)

                     Az 1059/2003/EK rendelet alkotja a regionális osztályozás jogi keretét, annak érdekében, hogy lehetővé váljon az összehangolt regionális statisztikák Unión belüli gyűjtése, összeállítása és terjesztése.

                     (2)

                     A Bizottság az (EU) 2016/2066 rendelettel (2)2018. január 1-jei hatállyal módosította a statisztikai célú területi egységek nómenklatúráját (NUTS).

                     (3)

                     Az e rendeletben előírt intézkedések összhangban vannak az Európai Statisztikai Rendszer Bizottságának álláspontjával,

               ELFOGADTA EZT A RENDELETET:

            1. cikk
            A tagállamoknak a mellékletnek megfelelően továbbítaniuk kell a Bizottság részére az új regionális bontásra vonatkozó idősorokat.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. november 8-án.

                  a Bizottság részéről

                  az elnök

               Jean-Claude JUNCKER

            (1)  HL L 154., 2003.6.21., 1. o., a legutóbb az (EU) 2017/2391 rendelettel módosítottak szerint (HL L 350., 2017.12.29., 1. o.).

            (2)  A Bizottság (EU) 2016/2066 rendelete (2016. november 21.) a statisztikai célú területi egységek nómenklatúrájának (NUTS) létrehozásáról szóló 1059/2003/EK európai parlamenti és tanácsi rendelet mellékleteinek módosításáról (HL L 322., 2016.11.29., 1. o.).

            MELLÉKLET

               Az egyes statisztikai területek tekintetében meghatározott kezdőévek

                        Terület

                        NUTS 2 szint

                        NUTS 3 szint

                        Mezőgazdaság

                        2013

                        Demográfia – népesség, élveszületések, elhalálozások

                        1990 (1)

                        1990 (1)

                        Munkaerőpiac – foglalkoztatottság, munkanélküliség

                        2013

                        2013 (2)

                        Oktatás

                        2013

                        Környezetvédelem – hulladékkezelő létesítmények

                        2014

                        Egészségügy – halálozási okok

                        1997 (3)

                        Egészségügy – infrastruktúra

                        1996 (2)

                        Egészségügy – betegek

                        2003 (2)

                        Információs társadalom

                        2013 (2)

                        Területi gazdasági számlák: Háztartási számlák

                        2000

                        Regionális gazdasági számlák – regionális számlák

                        2000

                        2000

                        Tudomány és technológia – K+F kiadások és személyzet

                        2015

                        Turizmus

                        2015

               (1)  A továbbítás nem kötelező az 1990–2012. referenciaévek tekintetében.

               (2)  A továbbítás nem kötelező.

               (3)  A továbbítás nem kötelező az 1997–2011. referenciaévek tekintetében.


title: A Bizottság (EU) 2018/1686 végrehajtási rendelete (2018. november 8.) a sovány tejpornak az (EU) 2016/2080 végrehajtási rendelettel megnyitott pályázati eljárás keretében kibocsátott huszonhetedik részleges pályázati felhíváshoz kapcsolódó minimális eladási áráról

text:
                  9.11.2018

                  HU

                  Az Európai Unió Hivatalos Lapja

                  L 279/35

         A BIZOTTSÁG (EU) 2018/1686 VÉGREHAJTÁSI RENDELETE
         (2018. november 8.)
         a sovány tejpornak az (EU) 2016/2080 végrehajtási rendelettel megnyitott pályázati eljárás keretében kibocsátott huszonhetedik részleges pályázati felhíváshoz kapcsolódó minimális eladási áráról
         AZ EURÓPAI BIZOTTSÁG
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1),
         tekintettel az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő alkalmazására vonatkozó szabályok megállapításáról szóló, 2016. május 18-i (EU) 2016/1240 bizottsági végrehajtási rendeletre (2) és különösen annak 32. cikkére,
         mivel:

                     (1)

                     A Bizottság (EU) 2016/2080 végrehajtási rendelete (3) megindította a sovány tejpor pályázat útján történő értékesítésére vonatkozó eljárást.

                     (2)

                     A huszonhetedik részleges pályázati felhívásra beérkezett pályázatok alapján indokolt minimális eladási árat meghatározni.

                     (3)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            Az (EU) 2016/2080 végrehajtási rendelettel megnyitott pályázati eljárás keretében kibocsátott, sovány tejpor értékesítésére irányuló huszonhetedik részleges pályázati felhívás tekintetében – amelyre vonatkozóan a pályázatok benyújtásának határideje 2018. november 6-án járt le – a minimális eladási ár 125,10 EUR/100 kg.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. november 8-án.

                  a Bizottság részéről,

                  az elnök nevében,

               Jerzy PLEWA

                  főigazgató

                  Mezőgazdasági és Vidékfejlesztési Főigazgatóság

            (1)  HL L 347., 2013.12.20., 671. o.

            (2)  HL L 206., 2016.7.30., 71. o.

            (3)  A Bizottság (EU) 2016/2080 végrehajtási rendelete (2016. november 25.) a sovány tejpor pályázat útján történő értékesítésére vonatkozó eljárás megindításáról (HL L 321., 2016.11.29., 45. o.).


title: A Bizottság (EU) 2018/1721 végrehajtási rendelete (2018. november 12.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról („Gailtaler Speck” [OFJ])

text:
                  15.11.2018

                  HU

                  Az Európai Unió Hivatalos Lapja

                  L 287/1

         A BIZOTTSÁG (EU) 2018/1721 VÉGREHAJTÁSI RENDELETE
         (2018. november 12.)
         az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról („Gailtaler Speck” [OFJ])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 53. cikke (1) bekezdése első albekezdésének megfelelően a Bizottság megvizsgálta Ausztria kérelmét, amely az 1241/2002/EK bizottsági rendelet (2) alapján bejegyzett „Gailtaler Speck” oltalom alatt álló földrajzi jelzéshez kapcsolódó termékleírás módosításának jóváhagyására irányul.

                     (2)

                     A szóban forgó módosítás az 1151/2012/EU rendelet 53. cikkének (2) bekezdése értelmében nem tekinthető kisebb jelentőségűnek, ezért a Bizottság a módosítás iránti kérelmet az említett rendelet 50. cikke (2) bekezdésének a) pontja alapján közzétette (3) az Európai Unió Hivatalos Lapjában.

                     (3)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a termékleírás módosítását jóvá kell hagyni,

               ELFOGADTA EZT A RENDELETET:

            1. cikk
            A „Gailtaler Speck” (OFJ) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. november 12-én.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 343., 2012.12.14., 1. o.

            (2)  A Bizottság 1241/2002/EK rendelete (2002. július 10.) az egyes elnevezéseknek a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 2081/92/EGK tanácsi rendeletben előírt „Oltalom alatt álló eredetmegjelölések és földrajzi jelzések nyilvántartása” elnevezésű nyilvántartásba való bejegyzéséről szóló 2400/96/EK rendelet mellékletének kiegészítéséről (Gailtaler Speck, Morbier, Queso Palmero vagy Queso de la Palma, Thrapsano extra szűz olívaolaj, Turrón de Agramunt vagy Torró d'Agramunt) (HL L 181., 2002.7.11., 4. o.).

            (3)  HL C 195., 2018.6.7., 47. o.


title: A Bizottság (EU) 2018/1963 végrehajtási rendelete (2018. december 6.) a „Monzinger Niederberg” (OEM) elnevezés oltalmának az 1308/2013/EU európai parlamenti és tanácsi rendelet 99. cikke alapján történő megadásáról

text:
                  13.12.2018

                  HU

                  Az Európai Unió Hivatalos Lapja

                  L 316/1

         A BIZOTTSÁG (EU) 2018/1963 VÉGREHAJTÁSI RENDELETE
         (2018. december 6.)
         a „Monzinger Niederberg” (OEM) elnevezés oltalmának az 1308/2013/EU európai parlamenti és tanácsi rendelet 99. cikke alapján történő megadásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 99. cikkére,
         mivel:

                     (1)

                     Az 1308/2013/EU rendelet 97. cikke (2) és (3) bekezdésének megfelelően a Bizottság megvizsgálta a Németország által a „Monzinger Niederberg” elnevezés bejegyzésére vonatkozóan benyújtott kérelmet, majd közzétette az Európai Unió Hivatalos Lapjában (2).

                     (2)

                     A Bizottsághoz nem érkezett az 1308/2013/EU rendelet 98. cikke szerinti kifogásolási nyilatkozat.

                     (3)

                     A „Monzinger Niederberg” elnevezést az 1308/2013/EU rendelet 99. cikkének megfelelően oltalomban kell részesíteni, és be kell jegyezni a szóban forgó rendelet 104. cikkében említett nyilvántartásba.

                     (4)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            A „Monzinger Niederberg” (OEM) elnevezés oltalomban részesül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. december 6-án.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 347., 2013.12.20., 671. o.

            (2)  HL C 302., 2018.8.28., 6. o.


title: A Bizottság (EU) 2018/1968 végrehajtási rendelete (2018. december 12.) az 510/2014/EU európai parlamenti és tanácsi rendelet hatálya alá tartozó mezőgazdasági termékek feldolgozásával előállított, Norvégiából származó egyes áruknak az Unióba történő behozatalára vonatkozó 2019. évi vámkontingens megnyitásáról

text:
                  13.12.2018

                  HU

                  Az Európai Unió Hivatalos Lapja

                  L 316/9

         A BIZOTTSÁG (EU) 2018/1968 VÉGREHAJTÁSI RENDELETE
         (2018. december 12.)
         az 510/2014/EU európai parlamenti és tanácsi rendelet hatálya alá tartozó mezőgazdasági termékek feldolgozásával előállított, Norvégiából származó egyes áruknak az Unióba történő behozatalára vonatkozó 2019. évi vámkontingens megnyitásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról és az 1216/2009/EK, valamint a 614/2009/EK tanácsi rendelet hatályon kívül helyezéséről szóló, 2014. április 16-i 510/2014/EU európai parlamenti és tanácsi rendeletre (1) és különösen annak 16. cikke (1) bekezdésének a) pontjára,
         tekintettel az Európai Közösség és a Norvég Királyság között, az Európai Gazdasági Közösség és a Norvég Királyság közötti kétoldalú szabadkereskedelmi megállapodás 2. jegyzőkönyvére vonatkozó, levélváltás formájában létrejött megállapodás megkötéséről szóló, 2004. október 25-i 2004/859/EK tanácsi határozatra (2) és különösen annak 3. cikkére,
         mivel:

                     (1)

                     Az Európai Gazdasági Közösség és a Norvég Királyság között 1973. május 14-én létrejött megállapodás (3) (a továbbiakban: az Európai Gazdasági Közösség és a Norvég Királyság közötti kétoldalú szabadkereskedelmi megállapodás) 2. jegyzőkönyve és az Európai Gazdasági Térségről szóló megállapodás (4) (EGT-megállapodás) 3. jegyzőkönyve megállapítja a szerződő felek közötti kereskedelmi szabályokat egyes mezőgazdasági és feldolgozott mezőgazdasági termékekre vonatkozóan.

                     (2)

                     Az EGT-megállapodás 3. jegyzőkönyve nullaszázalékos vámtételt ír elő a 2202 10 00 KN-kód alá tartozó, hozzáadott cukrot vagy más édesítőanyagot tartalmazó vagy ízesített vizekre, valamint a 2202 91 00 és a 2202 99 KN-kód alá tartozó, 0401–0404 vámtarifaszám alá sorolt termékeket, illetve a 0401–0404 vámtarifaszám alá tartozó termékekből nyert zsírt nem tartalmazó egyéb alkoholmentes italokra.

                     (3)

                     Az Európai Közösség és a Norvég Királyság között, az Európai Gazdasági Közösség és a Norvég Királyság közötti kétoldalú szabadkereskedelmi megállapodás 2. jegyzőkönyvére vonatkozó, levélváltás formájában létrejött megállapodás (5) (a továbbiakban: levélváltás formájában létrejött megállapodás) a szóban forgó vizekre és egyéb italokra vonatkozó nulla százalékos uniós vámtételt Norvégia tekintetében határozatlan időre ideiglenesen felfüggesztette. A levélváltás formájában létrejött megállapodásnak megfelelően a Norvégiából származó, 2202 10 00, ex 2202 91 00 és ex 2202 99 KN-kód alá tartozó árucikkek vámmentes behozatala csak a vámmentes vámkontingens határain belül engedélyezhető. A kiosztott vámkontingensen felüli behozatalra vámot kell fizetni.

                     (4)

                     Az (EU) 2017/2310 bizottsági végrehajtási rendelet (6) 2018. évi vámkontingenst nyitott meg a 2202 10 00, az ex 2202 91 00 és az ex 2202 99 KN-kód alá tartozó, Norvégiából származó áruknak az Unióba történő behozatalára vonatkozóan.

                     (5)

                     A levélváltás formájában létrejött megállapodás előírja, hogy amennyiben a fent említett vámkontingenst 2018. október 31-ig kimerítették, a következő év január 1-jétől alkalmazandó vámkontingenst 10 %-kal meg kell emelni. A „Quota 2” vámadatbázisból (a vámkontingensek kezelése az (EU) 2015/2447 bizottsági végrehajtási rendeletnek (7) megfelelően) összegyűjtött adatok szerint az egyes vizekre és egyéb italokra az (EU) 2017/2310 végrehajtási rendelettel megnyitott 2018. évi vámkontingenst 2018. szeptember 17-én kimerítették.

                     (6)

                     Ezért az említett vizekre és italokra vonatkozóan megemelt vámkontingenst kell megnyitni 2019. január 1-jétőldecember 31-ig. Az (EU) 2017/2310 végrehajtási rendelettel 2018-re megnyitott éves kvóta mennyisége 19,033 millió litert tett ki. Ezért 2019-ra 10 %-kal nagyobb mennyiségre, azaz 20,936 millió literre szóló kontingenst kell megnyitni.

                     (7)

                     Az e rendelettel megnyitott vámkontingenst az (EU) 2015/2447 végrehajtási rendeletben megállapított vonatkozó szabályokkal összhangban kell kezelni.

                     (8)

                     Az e rendeletben előírt intézkedések összhangban állnak az I. mellékletben fel nem sorolt, feldolgozott mezőgazdasági termékek kereskedelmére vonatkozó horizontális kérdésekkel foglalkozó bizottság véleményével,

               ELFOGADTA EZT A RENDELETET:

            1. cikk

               (1)   A mellékletben előírt vámmentes vámkontingens az ott meghatározott feltételekkel megnyitásra került a 2019. január 1-jétőldecember 31-ig tartó időszakra vonatkozóan a mellékletben felsorolt, Norvégiából származó árukra.

               (2)   Az e rendelet mellékletében szereplő árukra az Európai Gazdasági Közösség és a Norvég Királyság közötti 1973. május 14-i megállapodás 3. jegyzőkönyvében előírt származási szabályok alkalmazandók.

               (3)   A mellékletben megállapított kontingens terjedelmén felül importált mennyiségekre 0,047 EUR/liter preferenciális vámtétel alkalmazandó.

            2. cikk
            Az 1. cikk (1) bekezdésében említett vámmentes vámkontingenst a Bizottság az (EU) 2015/2447 végrehajtási rendelet 49–54. cikkének megfelelően kezeli.

            3. cikk
            Ez a rendelet az Európai Unió Hivatalos Lapjában való kihirdetését követő hetedik napon lép hatályba.
            Ezt a rendeletet 2019. január 1-jétől kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. december 12-én.

                  a Bizottság részéről

                  az elnök

               Jean-Claude JUNCKER

            (1)  HL L 150., 2014.5.20., 1. o.

            (2)  HL L 370., 2004.12.17., 70. o.

            (3)  HL L 171., 1973.6.27., 2. o.

            (4)  HL L 1., 1994.1.3., 3. o.

            (5)  HL L 370., 2004.12.17., 72. o.

            (6)  A Bizottság (EU) 2017/2310 végrehajtási rendelete (2017. december 13.) az 510/2014/EU európai parlamenti és tanácsi rendelet hatálya alá tartozó mezőgazdasági termékek feldolgozásával előállított, Norvégiából származó egyes áruknak az Unióba történő behozatalára vonatkozó 2018. évi vámkontingens megnyitásáról (HL L 331., 2017.12.14., 36. o.).

            (7)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).

            MELLÉKLET

               A Norvégiából származó egyes áruknak az Unióba történő behozatalára vonatkozó 2019. évi vámmentes vámkontingens

                        Rendelésszám

                        KN-kód

                        TARIC-kód

                        Árumegnevezés

                        Kontingensmennyiség

                        09.0709

                        2202 10 00

                                    –

                                    Víz, beleértve a természetes vagy mesterséges ásványvizet és a szénsavas vizet is, cukor vagy más édesítőanyag hozzáadásával vagy ízesítve

                        20,936 millió liter

                        ex 2202 91 00

                        10

                                    –

                                    Cukortartalmú alkoholmentes sör

                        ex 2202 99 11

                        11
                        19

                                    –

                                    Cukrot (szacharózt vagy invertcukrot) tartalmazó szójaalapú italok legalább 2,8 tömegszázalék fehérjetartalommal

                        ex 2202 99 15

                        11
                        19

                                    –

                                    Szójaalapú italok legfeljebb 2,8 tömegszázalék fehérjetartalommal; a 8. árucsoportba tartozó dióféléken, a 10. árucsoportba tartozó gabonaféléken vagy a 12. árucsoportba tartozó magvakon alapuló, cukrot (szacharózt vagy invertcukrot) tartalmazó italok

                        ex 2202 99 19

                        11
                        19

                                    –

                                    Más, cukrot (szacharózt vagy invertcukrot) tartalmazó alkoholmentes italok


title: A Bizottság (EU) 2018/1964 végrehajtási rendelete (2018. december 6.) az „Uhlen Blaufüsser Lay”/„Uhlen Blaufüßer Lay” (OEM) elnevezés oltalmának az 1308/2013/EU európai parlamenti és tanácsi rendelet 99. cikke alapján történő megadásáról

text:
                  13.12.2018

                  HU

                  Az Európai Unió Hivatalos Lapja

                  L 316/3

         A BIZOTTSÁG (EU) 2018/1964 VÉGREHAJTÁSI RENDELETE
         (2018. december 6.)
         az „Uhlen Blaufüsser Lay”/„Uhlen Blaufüßer Lay” (OEM) elnevezés oltalmának az 1308/2013/EU európai parlamenti és tanácsi rendelet 99. cikke alapján történő megadásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 99. cikkére,
         mivel:

                     (1)

                     Az 1308/2013/EU rendelet 97. cikke (2) és (3) bekezdésének megfelelően a Bizottság megvizsgálta a Németország által az „Uhlen Blaufüsser Lay”/„Uhlen Blaufüßer Lay” elnevezés bejegyzésére vonatkozóan benyújtott kérelmet, majd közzétette az Európai Unió Hivatalos Lapjában (2).

                     (2)

                     A Bizottsághoz nem érkezett az 1308/2013/EU rendelet 98. cikke szerinti kifogásolási nyilatkozat.

                     (3)

                     Az 1308/2013/EU rendelet 99. cikkének megfelelően az „Uhlen Blaufüsser Lay”/„Uhlen Blaufüßer Lay” elnevezést oltalomban kell részesíteni, és be kell jegyezni a szóban forgó rendelet 104. cikkében említett nyilvántartásba.

                     (4)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            Az „Uhlen Blaufüsser Lay”/„Uhlen Blaufüßer Lay” (OEM) elnevezés oltalomban részesül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. december 6-án.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 347., 2013.12.20., 671. o.

            (2)  HL C 277., 2018.8.7., 3. o.


title: A Bizottság (EU) 2018/1965 végrehajtási rendelete (2018. december 6.) az „Uhlen Roth Lay” (OEM) elnevezés oltalmának az 1308/2013/EU európai parlamenti és tanácsi rendelet 99. cikke alapján történő megadásáról

text:
                  13.12.2018

                  HU

                  Az Európai Unió Hivatalos Lapja

                  L 316/4

         A BIZOTTSÁG (EU) 2018/1965 VÉGREHAJTÁSI RENDELETE
         (2018. december 6.)
         az „Uhlen Roth Lay” (OEM) elnevezés oltalmának az 1308/2013/EU európai parlamenti és tanácsi rendelet 99. cikke alapján történő megadásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 99. cikkére,
         mivel:

                     (1)

                     Az 1308/2013/EU rendelet 97. cikke (2) és (3) bekezdésének megfelelően a Bizottság megvizsgálta Németországnak az „Uhlen Roth Lay” elnevezés bejegyzésére vonatkozóan benyújtott kérelmét, majd közzétette az Európai Unió Hivatalos Lapjában (2).

                     (2)

                     A Bizottsághoz nem érkezett az 1308/2013/EU rendelet 98. cikke szerinti kifogásolási nyilatkozat.

                     (3)

                     Az 1308/2013/EU rendelet 99. cikkének megfelelően a „Uhlen Roth Lay” elnevezést oltalomban kell részesíteni, és be kell jegyezni a szóban forgó rendelet 104. cikkében említett nyilvántartásba.

                     (4)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            Az „Uhlen Roth Lay” (OEM) elnevezés oltalomban részesül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. december 6-án.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 347., 2013.12.20., 671. o.

            (2)  HL C 277., 2018.8.7., 8. o.


title: A Bizottság (EU) 2018/1966 végrehajtási rendelete (2018. december 6.) az „Uhlen Laubach” (OEM) elnevezés oltalmának az 1308/2013/EU európai parlamenti és tanácsi rendelet 99. cikke alapján történő megadásáról

text:
                  13.12.2018

                  HU

                  Az Európai Unió Hivatalos Lapja

                  L 316/5

         A BIZOTTSÁG (EU) 2018/1966 VÉGREHAJTÁSI RENDELETE
         (2018. december 6.)
         az „Uhlen Laubach” (OEM) elnevezés oltalmának az 1308/2013/EU európai parlamenti és tanácsi rendelet 99. cikke alapján történő megadásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 99. cikkére,
         mivel:

                     (1)

                     Az 1308/2013/EU rendelet 97. cikke (2) és (3) bekezdésének megfelelően a Bizottság megvizsgálta Németországnak az „Uhlen Laubach” elnevezés bejegyzésére vonatkozóan benyújtott kérelmét, majd közzétette az Európai Unió Hivatalos Lapjában (2).

                     (2)

                     A Bizottsághoz nem érkezett az 1308/2013/EU rendelet 98. cikke szerinti kifogásolási nyilatkozat.

                     (3)

                     Az 1308/2013/EU rendelet 99. cikkének megfelelően az „Uhlen Laubach” elnevezést oltalomban kell részesíteni, és be kell jegyezni a szóban forgó rendelet 104. cikkében említett nyilvántartásba.

                     (4)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            Az „Uhlen Laubach” (OEM) elnevezés oltalomban részesül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. december 6-án.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 347., 2013.12.20., 671. o.

            (2)  HL C 277., 2018.8.7., 13. o.